Twee dood, een vermis by Kloof-myn | Maroela Media
'n Mynwerker by die Thuthukani-skag is Sondagoggend as vermis aangemeld. Volgens die maatskappy het die mynwerker nie saam met sy span na die stasie teruggekeer nadat beplande roetineherstelwerk naby die skagstasie afgehandel is nie.
'n Span van ses mynreddingswerkers het na die vermiste mynwerker gesoek. "Beskikbare inligting dui daarop dat die twee werknemers tydens die soektog deur hitte oorval is en gesterf het," lui 'n verklaring van die maatskappy.
Sibanye-Stillwater se raad en bestuur het sy medelye met die oorledenes se families, kollegas en vriende uitgespreek.
Die presiese oorsaak van die twee mynreddingswerkers se dood sowel as die omstandighede wat daartoe gelei het dat die mynwerker verdwyn het, word ondersoek.